সামিনা আহমাদ
সামিনা আহমাদ হলেন একজন পাকিস্তানি চলচ্চিত্র ও টেলিভিশন অভিনেত্রী, মঞ্চ অভিনয়শিল্পী, প্রযোজক ও পরিচালিকা। তিনি উর্দু বিনোদন শিল্পে ৫০ বছরেরও বেশি কাজের অভিজ্ঞতা সম্পন্ন একজন প্রবীণ টেলিভিশন অভিনেত্রী। তিনি ওয়ারিস (১৯৭৯), আলিফ নুন এবং ফ্যামিলি ফ্রন্ট সহ পিটিভির ব্যবসাসফল প্রথম সারির অনেক টেলিভিশন ধারাবাহিকে অভিনয় করেছেন। তার সবচেয়ে সাম্প্রতিক ভূমিকাগুলোর মধ্যে রয়েছে জিও টিভির বহুল জনপ্রিয় চার পর্বের কমেডি ধারাবাহিক কিস কি আয়েগি বারাত (২০০৯-২০১২), হাম টিভির প্রশংসিত কমেডি নাট্য ধারাবাহিক সুনো চান্দা (২০১৮) এবং এর সিক্যুয়েল সুনো চান্দা ২ (২০১৯)। টেলিভিশন শিল্পে তার অবদানের জন্য ২০১১ সালে পাকিস্তান সরকার তাকে প্রাইড অফ পারফরমেন্স সম্মাননায় ভূষিত করেছে।